የቱርክ ፕሬዚዳንት የአገራቸው ባለሀብቶች ኢትዮጵያ ውስጥ ኢንቨስት እንዲያደርጉ አበረታታለሁ አሉ 
- የቱርክ ቀጥታ የውጭ ኢንቨስትመንት ሦስት ቢሊዮን ዶላር ደርሷልየአፍሪካ ጉብኝታቸውን በኢትዮጵያ የጀመሩት የቱርክ ፕሬዚዳንት ራሲፕ ታይፕ ኤርዶጋን፣ አገራቸው ከኢትዮጵያ ጋር ለመተባበርና የቱርክ ባለሀብቶች ኢትዮጵያ ውስጥ ኢንቨስት እንዲያደርጉ እንደሚያበረታቱ ለጠቅላይ ሚኒስትር ኃይለ ማርያም ደሳለኝ ቃል ገቡ፡፡ ባለፈው ሐሙስ በሸራተን አዲስ ሁለቱም መሪዎች በተገኙበት የቢዝነስ ፎረም መድረክ ንግግር ያደረጉት የቱርክ ፕሬዚዳንት፣ በኢትዮጵያ የተመለከቱት ለውጥና የኢንቨስትመንት ዕድል ከፍተኛ በመሆኑ አገራቸው ከማንም በላይ መተባበር የምትፈልገው ከኢትዮጵያ ጋር እንደሆነ አስረድተዋል፡፡ ኢንቨስተሮቻቸው እስካሁን በኢትዮጵያ ባፈሰሱት ኢንቨስትመንት ደስተኛ በመሆናቸው በግብርና፣ በማኑፋክቸሪንግ፣ በኮንስትራክሽንና በኢነርጂ ዘርፎች ለመሳተፍ የቱርክ ኢንቨስተሮች መጥተው መዋዕለ ንዋያቸውን እንዲያፈሱ መክረዋል፡፡ ጠቅላይ ሚኒስትር ኃይለ ማርያም ለፕሬዚዳንቱ ጉብኝት ከፍተኛ ግምት ሰጥተው፣ ‹‹በኢትዮጵያ የቱርክ ኢንቨስትመንት ከፍተኛውን መሆኑን ስናገር በኩራት ነው፤›› ብለዋቸዋል፡፡ የሁለቱም አገሮች ግንኙነት አሁን ካለበት ወደ ላቀ ደረጃ ከፍ ለማድረግ እንደሚሠሩ፣ በኢትዮጵያ ያለውን የኢንቨስትመንት ሁኔታ ለቱርክ ኢንቨስተሮች አመቺ ለማድረግ መንግሥታቸው እየጣረ መሆኑን ገልጸውላቸው፣ ‹‹የኢትዮጵያና የቱርክ ግንኙነት ስትራቴጂካዊ ነው፤›› ብለዋል፡፡ ‹‹የጋራ ህዳሴያችን በቅርብ ዕውን ይሆናል፤›› ያሉት ጠቅላይ ሚኒስትር ኃይለ ማርያም፣ ማናቸውንም ችግር በትብብር ለመፍታት ሁለቱም መንግሥታት ዝግጁ መሆናቸውን አስታውቀዋል፡፡ ሁለቱም መሪዎች በተገኙበት በቅርቡ በሳይንስና ቴክኖሎጂ በጋራ ለመሥራት ሚኒስትሮቻቸው ተፈራርመዋል፡፡ የሁለቱም አገሮች የንግድ ፍሰት ከአሥር ዓመት በፊት 70 ሚሊዮን ዶላር አካባቢ የነበረ ሲሆን፣ በአሁኑ ወቅት ወደ 450 ሚሊዮን ዶላር ከፍ ማለቱ ተገልጿል፡፡ በኢትዮጵያ የቱርክ ኢንቨስትመንት እስከ ሦስት ቢሊዮን ዶላር መድረሱን መረጃዎች ይጠቁማሉ፡፡ የቱርክ ፕሬዚዳንት ከጠቅላይ ሚኒስትር ኃይለ ማርያምና ከንግዱ ማኅበረሰብ ጋር ከተገናኙ በኋላ የአዲስ አበባ ዩኒቨርሲቲ ያዘጋጀላቸውን የክብር ዶክትሬት ለመቀበል በዩኒቨርሲቲው ቅጥር ግቢ ተገኝተው ነበር፡፡ ‹‹ፕሬዚዳንት ኤርዶጋን በኢትዮጵያና በቱርክ መካከል ለተፈጠረው መልካም ግንኙነት የእርስዎ ጉልሀ ሚና በመኖሩ፣ ለአፍሪካ ጉዳዮች ቅን አሳቢ በመሆንዎ፣ ከሁሉም በላይ ለተጨቆኑ ከፍትሕ ጐን የቆሙ በመሆንዎ የአዲስ አበባ ዩኒቨርሲቲ ሴኔት ለተገለጹት መልካም አስተዋጽኦ የክብር ዶክትሬት እንዲያገኙ መወሰኑን በደስታ አበስራለሁ፤›› በማለት የዩኒቨርሲቲው ፕሬዚዳንት ዶ/ር አድማሱ ፀጋዬ ንግግር አድርገዋል፡፡ የአዲስ አበባ ዩኒቨርሲቲ ለሰጣቸው የክብር ዶክትሬት ከፍተኛ ምሥጋና ያቀረቡት የቱርክ ፕሬዚዳንት ያደረጉት ንግግር በአብዛኛው ያተኮረው እስልምናንና ሽብርተኝነትን አንድ አድርገው የሚያያይዙ አውሮፓውያንን ለማውገዝ ነበር፡፡ ‹‹እስልምና ሽብርተኝነት አይደለም፤›› ያሉት ፕሬዚዳንቱ፣ ሃይማኖቱን ከሽብርተኝነት ጋር ያያይዛሉ ያሉዋቸውን አውሮፓውያንን አውግዘዋል፡፡ በሃይማኖት ላይ የሚሰነዘሩ የጥላቻ ቃላት በራሳቸው ሽብር ናቸው ብለዋል፡፡ እስራኤል በፍልስጥኤማውያን ላይ የምትፈጽመውንና ሶሪያ በዜጎች ላይ የምትፈጽመውን ድብደባ አሸባሪነት ነው ብለውታል፡፡በየማነ ናግሽና በዮሐንስ አንበርብር